དེའི་བུ་གནམ་ལྡེ་འོད་སྲུང་དང༌།བུ་རྫུན་མ་རེད་ཟེར་རྒྱུའི་ཁྲི་ཡུམ་བརྟན་ལྡེ་གཉིས་ཡོད་པས་མ་འཆམས་པར་ཡུམ་བརྟན་གྱིས་དབུ་རུ།འོད་སྲུང་གིས་གཡོ་རུ་བཟུང་ནས།སྲིད་ཁག་གཉིས་སུ་གྱེས།ཡབ་གླང་དར་གྱི་བྱེད་སྤྱོད་ལ་འབངས་ཁ་ལོག་པ་དང༌།ཆབ་སྲིད་དང་དཔལ་འབྱོར་གང་ཐད་ནས་ཉམས་དམས་སུ་སོང་བ་ཚོར་ནས།རྒྱལ་བློན་ཀུན་གྱིས་གྲོས་ཐོག་ནས་ཇོ་བོ་རྣམ་གཉིས་དང༌།བྱམས་པ་ཆོས་འཁོར་མ་སོགས་ཁྲི་ཐོག་ཏུ་སྤྱན་དྲངས་ནས་མཆོད་པ་བྱས།ལ་ལ་བཙུན་པ་བྱེད་ཁུལ་བྱས་ཏེ།འཆད་ཉན་གྱི་གཟུགས་བརྙན་ཙམ་རེ་བྱས།འོན་ཀྱང༌།འབངས་རྣམས་ཀྱི་སྙིང་ནད་མ་ཞི་བར་ས་གླང་ལོ་ནས་བཟུང་ཁེང་ལོག་གྱེན་ལོགརྣམས་རིམ་པར་བྱུང༌།དེ་ཡང༌།དང་པོར།དབས་ཁོ་བཞེར་ལེགས་སྟེང་ཟེར་བས་འགོ་ཁྲིད་དེ་མདོ་ཁམས་སྨད་ནས་ཁེང་ལོག་བྱུང༌།དེ་རྗེས་དབས་ལོ་ཕོ་ལོ་ཆུང་གིས་འགོ་ཁྲིད་དེ་དབུ་རུ་ནས་ཁེང་ལོག་བྱུང༌།དེ་རྗེས་གཡོན་རུར་ཞང་རྗེ་གསས་སྣེ་བཙན་གྱིས་དཔོན་གཡུ་སྣེ་བསད།མཆིམས་ཀོང་མི་དྲུག་གིས་འགོ་ཁྲིད་དེ་འོད་འབར་ཁེང་ལྡོག་གྱེན་ལོག་ཏུ་གྲགས་པ་བྱས་པ་སོགས།དེ་ནས་ཁེང་ལོག་ལོ་དགུབ་མེ་བྱ་ལ་ཤུད་པུ་སྟག་རྩེ་སོགས་ཀྱིས་གྲོས་བྱས་ནས་བང་སོ་རྒྱལ་དུར་རྣམས་བགོ་བཤའ་བྱས།གཉགས་ཀྱིས་དོན་མཁར་མདའི་བང་སོ་བྲུས།ཤུད་པུས་སེང་གེ་ཅན་གྱི་བང་སོ་བྲུས།གྲེང་འཕྱོས་ཁུས་འཕྲུལ་རྒྱལ་བང་སོ་བྲུས་པ་སོགས་ཀྱིས།བོད་རྒྱལ་གདུང་རབས་ཀྱི་བང་སོ་ཐམས་ཅད་མེད་པར་བཟོས།དེ་ནས་བོད་སིལ་བུར་འཐོར་བའི་དུས་སྐབས་བྱུང་ངོ༌།།